b'\n_START_ARTICLE_\nRapalas\n_START_SECTION_\nIstorija\n_START_PARAGRAPH_\nRapale rasta VIII a. pr. m. e. radini\xc5\xb3, bet nenustatyta etrusk\xc5\xb3 ar graik\xc5\xb3._NEWLINE_Lombardai u\xc5\xbe\xc4\x97m\xc4\x97 Rapal\xc4\x85 643 m., o valdant Karoliui Did\xc5\xbeiajam kaimas buvo priskirtas Genujos grafystei. Miesto vardas pirm\xc4\x85kart pamin\xc4\x97tas 964 m. Rapalas atiteko Genujai 1229 m. ir jos vald\xc5\xbeioje i\xc5\xa1liko iki Napoleono laik\xc5\xb3. Rapalo galerijos dalyvavo Melorijos m\xc5\xab\xc5\xa1yje 1284 m. Aragono karalyst\xc4\x97 u\xc5\xbe\xc4\x97m\xc4\x97 miest\xc4\x85 1494 m. rugs\xc4\x97jo 5 d., bet po trij\xc5\xb3 dien\xc5\xb3 2500 \xc5\xa1veicar\xc5\xb3 juos i\xc5\xa1vijo._NEWLINE_XVI a. Rapal\xc4\x85 puldin\xc4\x97jo turkai ir Afrikos piratai, tad apginti gyvenviet\xc4\x99 buvo pastatyta pilis. XVIII a. pabaigoje pranc\xc5\xabzai u\xc5\xbe\xc4\x97m\xc4\x97 apylinkes ir 1805 m. aneksavo kaip Apenin\xc5\xb3 departament\xc4\x85. 1814 m. anglai i\xc5\xa1laisvino miest\xc4\x85 ir po met\xc5\xb3 su visa Genuja perdav\xc4\x97 Sardinijos karalystei._NEWLINE_1917 m. Rapale susirinko anglai, pranc\xc5\xabzai ir italai aptarti tragi\xc5\xa1ko Italijos pralaim\xc4\x97jimo Kaporeto m\xc5\xab\xc5\xa1yje. Buvo nuspr\xc4\x99sta sukurti auk\xc5\xa1\xc4\x8diausi\xc4\x85 karo taryb\xc4\x85 Versalyje ir permesti angl\xc5\xb3 ir pranc\xc5\xabz\xc5\xb3 dalinius \xc4\xaf Italijos front\xc4\x85. 1920 m. lapkri\xc4\x8dio 12 d. Italija ir Serb\xc5\xb3, kroat\xc5\xb3 ir slov\xc4\x97n\xc5\xb3 karalyst\xc4\x97 pasira\xc5\xa1\xc4\x97 Rapalo sutart\xc4\xaf, i\xc5\xa1spresdami pasienio nesutarimus be S\xc4\x85junginink\xc5\xb3 \xc4\xafsiki\xc5\xa1imo. \xc4\x8cia taip pat buvo pasira\xc5\xa1yta Rapalo taikos sutartis tarp Vokietijos ir Rusijos. Abi pus\xc4\x97s atsisak\xc4\x97 reparacij\xc5\xb3 ir atnaujino diplominius santykius._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 vokie\xc4\x8diai nu\xc5\xbeud\xc4\x97 daug partizan\xc5\xb3 Rapale._NEWLINE_Friedrich Nietzsche teig\xc4\x97, kad mintys apie Zaratustr\xc4\x85 jam at\xc4\x97jo \xc4\xaf galv\xc4\x85 vaik\xc5\xa1tant po Rapalo apylinkes. Tarpukariu ra\xc5\xa1ytojas Ezra Pound ilgai gyveno mieste.'